નિઝામપુરાની કુમારશાળાની વાત જ અલગ હતી. આર્થિક રીતે નબળા સ્તરના લોકો માટેની ગણાતી આ શાળાએ આવતા છોકરાઓના દફ્તરમાં ચોપડા પછી મૂકાતા, પહેલા થાળી મૂકાતી. ખાવાનું મળશે એ કારણે શાળાએ આવતા મહેનતકશ વર્ગના અનેક છોકરાઓની વચ્ચે ત્રીજુ અને ચોથું એમ બે ધોરણ મેં અભ્યાસ કર્યો છે. એ પછી લાલ બહાદુર શાસ્ત્રી વિદ્યાલયમાં બારમા ધોરણ સુધી ભણ્યો હોવા છતાં એ બે વર્ષની યાદ એક અલગ જ છાપ મૂકી જાય છે. જીવનની કેટલીક હકીકતોનો સામનો પ્રથમ વખત ત્યાં જ થયેલો.